﻿ 4. MANAGEMENTUL JAPONEZMOTO 47 % dintre cele mai bune 1.000 de firme din lume sunt japoneze. (Business Week, 1989) În primele decenii după cel de al II-lea război mondial, managementul american a reprezentat un adevărat mit, o “Mecca” a managementului şi a eficienţei pentru cvasitotalitatea specialiştilor în domeniu şi în general pentru toţi cei implicaţi în iniţierea, desfăşurarea şi finalizarea activităţilor economice. Miracolul economic japonez a determinat, în special după 1970, aducerea în prim-planul atenţiei a managementului nipon. În prezent, concepţiile şi instrumentarul de management cel mai frecvent studiate, adaptate şi adoptate, aparţin managementului din SUA şi Japonia. Cauza rezidă în faptul că întreprinderile din Japonia şi SUA se caracterizează prin competitivitatea cea mai ridicată. Un articol publicat în revista americană Business Week, referitor la primele 1000 de companii din lume (în funcţie de gradul de capitalizare a pieţei), este edificator din acest punct de vedere. Întreprinderile japoneze deţin 47 % din valoarea lor totală, cu vânzări de 3.000 de miliarde de $, iar cele americane 32 %, urmate de companiile din Europa Occidentală, cu numai 17 %. Din cele 40 de ramuri economice reprezentate în acest eşantion de 1000 de întreprinderi, la 20 pe primul loc sunt companiile japoneze. Iată de ce, în acest capitol, o să ne ocupăm în mod special de managementul din Japonia, şi în următorul, de cel din SUA*. Rezultatele economice uimitoare ale Japoniei din perioada postbelică, în special până în 1990**, au determinat o asiduă cercetare a evoluţiilor nipone în încercarea de a descoperi cauzele şi factorii ce le-au generat. Una din principalele concluzii ale studiilor şi observaţiilor, necontestate de nimeni, este aceea că managementul japonez are un rol determinant în realizarea performanţelor. De aici importanţa şi necesitatea cunoaşterii caracteristicilor de bază ale managementului japonez, a surprinderii asemănărilor şi deosebirilor, comparativ cu managementul utilizat în alte ţări dezvoltate. 4.1. CARACTERISTICI GENERALE ALE MANAGEMENTULUI ŞI CULTURII JAPONEZE Pentru a putea înţelege conţinutul, specificitatea managementului întreprinderii nipone este necesară abordarea sa contextuală. Fără a avea pretenţia unei tratări exhaustive, în continuare, punctăm câteva dintre caracteristicile de ansamblu ale managementului şi culturii nipone. Un prim element specific, care se află la baza comportamentului şi managementului japonez, este aşa-numitul “amae”, prin care se desemnează o stare specifică de dependenţă şi întrajutorare care există între componenţii oricărei organizaţii. Relaţiile interpersonale bazate pe amae presupun un anume ataşament emoţional, astfel încât persoana dependentă are un comportament specific, evitând să-şi asume responsabilităţi individuale în între-prinderea de acţiuni proprii, aşteptând ca şeful de care depinde să aibă iniţiativă şi să-l protejeze. Relaţiile umane se aseamănă cu cele dintre o mamă şi copilul său, în sensul că persoana dependentă are dorinţa de a fi iubită discret şi de a fi protejată de şeful său de aceea ce se întâmplă în mediul în care îşi desfăşoară activitatea. Amae prezintă o importanţă vitală pentru psihicul şi stabilitatea emoţională a japonezilor, el impregnează întreaga structură socială, devenind o dominantă a mentalităţii şi comportamentului nipon. Caracteristic climatului social japonez, culturii lor specifice, este aşa-numitul paternalism, grupism sau familiarism. În esenţă, acesta constă în tendinţa japonezilor de a pune accentul pe grupul din care fac parte, în sensul de protecţie, afecţiune, descoperire a necesităţilor bunei lui funcţionări, în opoziţie cu celelalte grupuri. Ca urmare, în organizaţiile japoneze, prioritate are cadrul situaţional, şi nu atributele personale ale membrilor săi. În confruntările unui nipon cu altă persoană, acesta are în vedere, de regulă, grupul căruia îi aparţine oponentul şi nu cine este respectivul individ. Se promovează deci grupul, apartenenţa la grup şi relaţiile în cadrul grupului din care face parte. În strânsă legătură cu amae, se manifestă pe verticala oricărei organizaţii o altă relaţie interpersonală specifică culturii japoneze, şi anume oyabun- kobun (oya - tată, ko - copii). În esenţă, prin oyabun-kobun, se desemnează relaţiile care se constituie în procesul muncii între persoane situate pe niveluri ierarhice diferite. Persoana situată mai sus în ierarhie, deci pe poziţie de şef, este oyabun, lui fiindu-i subordonaţi mai mulţi kobuni, pe care îi tratează în mod egal fără a face discriminare între ei. Tratamentul egal aplicat tuturor kobunilor săi este obligatoriu, altminteri îşi pierde statutul de oyabun. Prin aceasta se deosebeşte de poziţia tatălui din cadrul unei familii. Un oyabun poate avea mai mulţi kobuni, dar un kobun este afiliat întotdeauna la un singur oyabun. Orice organizaţie japoneză este un ansamblu de asemenea relaţii ce-i conferă o pronunţată coeziune. Potrivit lui Rohlen, relaţiile de subordonare de tip oyabun-kobun prezintă caracteristicile înscrise în figura nr. 1. În vederea instaurării unor asemenea relaţii, sunt stabilite reguli de conduită corespunzătoare, alături de care o contribuţie substanţială o are realizarea unei game largi de acţiuni de petrecere a timpului liber în comun. Dintre acestea menţionăm organizarea a una-două excursii anuale, a unei întâlniri lunare, sâmbăta, de petrecere împreună “la un pahar de băutură”, după orele de program etc., toate finanţate de organizaţia respectivă. Rezultanta acestor acţiuni o reprezintă primatul absolut al autorităţii, manifestarea unui mare respect faţă de superiori, precum şi larga proliferare a cadrelor de conducere “calde”, cu un stil de muncă afectuos, preocupate de promovarea şi protejarea intereselor kobunilor respectivi. O altă caracteristică majoră a managementului şi activităţii organizaţiilor în Japonia este larga proliferare a “grupuleţelor” şi a “clicilor”, în cadrul lor, cum sunt denumite în niponă “habatsu”. Rezultantă a specificităţilor de mentalitate şi comportament deja menţionate - amae, paternalism, oyabun-kobun -, grupuleţele sunt componente funcţionale de bază ale organismelor guvernamentale, partidelor politice, marilor întreprinderi etc. Cele mai frecvente criterii de constituire sunt absolvirea aceloraşi universităţi, legăturile de căsătorie şi munca în comun în cadrul aceluiaşi colectiv. Grupuleţele protejează interesele membrilor şi asigură totodată un sistem de contacte şi echilibre în cadrul fiecărui sistem. Armonia de suprafaţă a organizaţiei este menţinută până când grupuleţul de la conducere este “atacat” de un alt grupuleţ. Lupta este scurtă, de ordinul zilelor, iar conducătorii care o pierd părăsesc, de regulă, întreprinderea, în cadrul său restaurându-se cooperarea în muncă şi armonia în relaţiile interpersonale, la fel ca şi în perioada anterioară. Figura nr. 1 - Caracteristicile relaţiilor oyabun-kobun 4.2. ELEMENTE ECONOMICO-SOCIALE SPECIFICE CONTEXTULUI NAŢIONAL NIPON Examinarea mecanismelor economico-sociale ale Japoniei relevă rolul major pe care îl au guvernul şi agenţiile sale. În fapt, aşa cum rezultă şi din figura nr. 2, este pus la punct şi funcţionează un complex sistem de management la nivel naţional, în care se îmbină elementele decizionale şi organizatorice formale şi informale, a căror rezultantă o reprezintă elaborarea strategiei economice a Japoniei şi coordonarea principalilor factori implicaţi în implementarea sa. Caracteristica dominantă a activităţii lor o constituie larga şi intensa cooperare dintre guvern şi cercurile economice japoneze. MITI (Ministerul de Industrie şi Comerţ Internaţional) este cel mai puternic minister economic. Între acţiunile sale mai importante menţionăm elaborarea de ghiduri privind reglementarea utilizării producţiei şi a stabilirii preţurilor cartelurilor, iniţierea de acţiuni economice de anvergură etc. De regulă, propunerile privind strategia şi politica economică emană de la diversele organisme guvernamentale. Acestea sunt înaintate consiliilor de politică economică, alcătuite din lideri politici şi experţi economici de elită care le analizează, îmbunătăţesc şi trimit apoi ministerelor de resort. Deşi răspund de elaborarea strategiei, ele nu resping niciodată propunerile primite. Legendă Relaţii formale Relaţii informale Figura nr. 2 - Componentele de bază ale conducerii economiei japoneze În fapt, organismele guvernamentale se implică puternic în dirijarea şi desfăşurarea activităţilor întreprinderilor japoneze. Pentru aceasta se stabilesc priorităţile naţionale privind industriile, produsele şi tehnologiile de importanţă strategică pentru Japonia. Obiectivul prioritar urmărit în ultimele decenii l-a constituit punerea la punct a unor industrii competitive pe piaţa externă. Se acţionează concomitent atât pentru ajutorarea şi stimularea financiară a sectoarelor prioritare, cât şi pentru protejarea industriilor şi corporaţiilor care sunt confruntate cu probleme dificile. Principalele modalităţi de acţiuni sunt: 1. formarea de carteluri pentru obţinerea de produse complexe la preţuri competitive pe piaţa externă; 2. reducerea capacităţilor de producţie excedentare prin stimulente financiare şi de altă natură; 2. diminuarea surplusului de forţă de muncă din anumite sectoare prin implicarea organelor guvernamentale în transferarea sa în companiile aflate în expansiune; 3. selecţia firmelor care este necesar să supravieţuiască datorită importanţei lor pentru economia niponă; 4. finanţarea unor activităţi de cercetare dezvoltare; 5. acordarea de subsidii pentru exportul anumitor produse; 6. furnizarea de capital pentru noile investiţii; 7. finanţarea programelor de pregătire şi reproliferare a muncitorilor. Cercurile economice, marile întreprinderi îşi manifestă influenţa principală asupra politicii economice a guvernului prin “zakai”, care reprezintă un grup politico-economic de conducători financiari proveniţi din cadrul principalelor organizaţii economice naţionale: Kaidnren, Kiezi Doinkai, Nikkeiren, Nissho. Dintre aceste organizaţii cea mai puternică este Kaidanren, adică Federaţia Organizaţiilor Economice, al cărei comitet de direcţie este compus din preşedinţii sau directorii generali ai celor mai importante firme, precum şi din personalităţi guvernamentale din industrie, comerţ şi finanţe. Punctul de vedere al Zaikaiului în problemele economice este întotdeauna luat în considerare în Dietă şi de către guvern. Niciodată Dieta nu a aprobat o măsură legislativă dacă Zaikai s-a opus. În practică, ea exercită de fapt dreptul de veto în problemele economice majore ale Japoniei. 4.3. TRĂSĂTURI DEFINITORII PENTRU IAMBAS - MANAGEMENTUL ÎNTREPRINDERILOR JAPONEZE Economia niponă are structură duală, marile grupuri economice, denumite zaibatsu sau kairetsu, coexistând cu un mare număr de întreprinderi mici. În prezent există şase mari grupuri economice, bine cunoscute, de altfel, în lumea întreagă - Mitsui, Mitsubishi, Sumitomo, Fuji, Sonwa şi Dai Schi Kongya - faţă de 10 câte au fost la sfârşitul celui de-al doilea război mondial, desfiinţate de americani potrivit prevederilor tratatului de pace. Majoritatea întreprinderilor nipone sunt însă mici. Alcătuite, potrivit preve-derilor legislaţiei nipone, din mai puţin de 100 salariaţi, întreprinderile mici şi mijlocii reprezintă circa 98 % din totalul întreprinderilor japoneze. După cum arăta Marinsa Tanaguchi, şeful corporaţiei micii industrii din Japonia, într-o conferinţă ţinută la Bucureşti, în aprilie 1990, în anul 1986, existau 6,5 milioane asemenea întreprinderi, în care lucrau 40 de milioane de salariaţi, adică 80 % din totalul forţei de muncă ocupate, furnizând peste 50 % din producţia naţională niponă. Între cele două categorii de întreprinderi - mari şi mici - care conlucrează strâns se manifestă, pe lângă numeroase elemente de management comune sau asemănătoare, şi o serie de aspecte specifice. 4.3.1. VIZIUNE SPECIFICĂ ASUPRA ORGANIZAŢIEI Firma, în orice context cultural, prezintă concomitent mai multe dimensiuni: economică, socială, tehnică, juridică etc. Specifică firmelor nipone este prioritatea dimensiunii sale sociale. Pentru japonezul tipic, firma constituie ambianţa unde se duce zilnic pentru a-şi întâlni colegii şi împreună cu care îşi petrece cea mai mare parte a timpului nealocat odihnei. Psihologic, majoritatea japonezilor au două familii: una acasă, cea clasică; cealaltă fiind colectivitatea în care se integrează în cadrul firmei. Ambele prezintă o importanţă esenţială pentru ei, formând un univers echilibrat în care li se derulează viaţa. Semnificative pentru ceea ce reprezintă firma niponă pentru componenţii săi sunt elementele prezentate de Richard Dare . Potrivit lui, prima caracteristică a firmei japoneze este faptul că reprezintă o comunitate umană în cadrul căreia stakeholderul principal îl constituie salariaţii. Abia după aceea prezintă importanţă firma ca o proprietate şi ca o afacere. În plus, specifică organizaţiilor nipone este absenţa unei democraţii nete între manageri şi executanţi, de tipul celei practicate în firmele europene sau nord-americane. Contactele personale prilejuite de munca în organizaţie prezintă o importanţă crucială*. Relaţiile personale în care se integrează salariatul nipon, având ca suport raporturile oyabun-kobun, sunt deosebit de importante pentru el. Faptul că, frecvent, relaţiile de muncă din timpul programului, cu o puternică încărcătură afectivă, se continuă şi după, la o cafenea, restaurant sau club, le conferă consistenţă şi semnificaţii aparte. Când japonezul se pensionează, frecvent, echilibrul său este afectat cu o asemenea intensitate încât o proporţie apreciabilă ajung să divorţeze** . Salariaţii firmei nipone prezintă, după opinia profesorului Kaarn Koboyashi, trei obsesii majore (vezi figura nr. 3). “Obsesiile” salariaţilor niponi privind Figura nr. 3 - Obsesiile salariaţilor firmei nipone Prima obsesie se traduce în preocuparea lor intensă pentru actualizarea şi amplificarea informaţiilor şi abilităţilor implicate de activităţile economice ale firmei. Aceasta se reflectă în acceptarea mai cuprinzătoare a elementelor tehnice, economice etc. ce nu provin din firmă, ei neavând “sindromul NIH”*, foarte răspândit în Europa sau America. Apartenenţa la grup, esenţială pentru japonezi, este cultivată, aşa cum am arătat şi cum vom puncta în continuare, pe multiple planuri. De reţinut, că aceasta are un pronunţat caracter local, nereflectându-se în mod necesar în realizarea unor echipe de muncă pluriculturale eficace. În sfârşit, disponibilitatea pentru a convieţui şi recepta elemente de natură organizaţională - şi nu numai - insuficient de precis definite, favorizează o ambiguitate rapidă, complexă şi uneori chiar haotică în activitatea economică, asociată obţinerii de performanţe economice de către firmă. La baza activităţii firmelor nipone se află frecvent aşa-numitul “Anshinkan” care în traducere ar însemna asigurarea siguranţei şi protecţiei clienţilor. În acest scop, managementul firmelor japoneze se concentrează asupra CPLS, adică calitate, preţ, livrare şi service. Se au în vedere prioritar, pentru a atrage şi păstra clienţii nu numai preţul şi calitatea produselor şi serviciilor oferite - modul de a proceda tipic al întreprinderilor nord americane şi vest europene - dar şi livrarea produsului (când, cum, cât, în ce condiţii) şi service-ul la utilizator, fireşte, după cumpărare. Aceasta denotă atât acordarea unei însemnătăţi superioare clienţilor firmei, cât şi abordarea lor sensibil mai complexă în vederea satisfacerii complete a necesităţilor şi preferinţelor acestora. În perioada actuală, de după criza din 1994, majoritatea firmelor nipone sunt confruntate în principal cu soluţionarea următoarelor probleme de esenţă: 8. pregătirea pentru globalizarea accelerată a activităţilor economice; 9. amplificarea serviciilor efective oferite de “gulerele albe (white collar), adică de specialişti şi funcţionari; 10. realizarea de mecanisme pentru relaţii cu “shareholders” sensibil mai echilibrate; 11. creşterea calităţii muncii în condiţiile unui echilibru superior a relaţiei familie/firmă. În soluţionarea acestor probleme, managementul nipon va înregistra multiple transformări, ce vor modifica raporturile dintre trăsăturile sale specifice şi elementele de universalitate încorporate. De altfel, acest proces se manifestă deja, destul de intens, fapt ce determină pe unii specialişti, să constate “erodarea practicilor nipone specifice”. 4.3.2. ÎNCADRAREA ÎN ABORDAREA CUADRODIMENSIONALĂ A LUI HOFSTEDE Analiza contextului japonez şi a managementului utilizat prin prisma celor patru dimensiuni stabilite de Hofstede duce, potrivit specialiştilor, la următoarele constatări: 12. se pune mai mult accentul pe colectivism decât pe individualism, ceea ce se reflectă în accentul acordat apartenenţei şi loialităţii faţă de grup şi de organizaţie, în ansamblul său, în promovarea unei orientări de grup şi în situarea pe primul plan nu a “eului” individului, ci a intereselor şi acţiunilor “noastre”; 13. distanţa faţă de putere este concomitent foarte mare şi, aparent, paradoxal, foarte mică. Este foarte mare prin prisma primatului absolut al ierarhiei, prin prestigiul de care se bucură autoritatea formală la toate eşaloanele organizaţiei. În acelaşi timp, este şi foarte mică, datorită largii proliferări a adoptării deciziilor prin consens, proces esenţial din punct de vedere al conducerii, în cadrul căruia participarea largă a personalului, indiferent de postul deţinut, dezbaterea democratică a informaţiilor şi stabilirea prin consens a soluţiilor de aplicat sunt predominante; 14. evitarea incertitudinii este dimensiunea cea mai evidentă, exprimată prin larga apelare la angajarea pe viaţă, utilizarea unor sisteme de salarizare şi promovare bazate predominant pe vechime, sisteme organizatorice precis conturate şi elaborare de strategii; 15. elementele de masculinitate şi feminitate se regăsesc în proporţii relativ egale. Orientarea spre masculinitate a contextului japonez rezultă din larga diferenţiere a rolurilor în societate (de exemplu, numai bărbaţii se angajează pe viaţă) şi din accentul acordat de indivizi obţinerii de bani şi lucruri. În acelaşi timp se manifestă puternic elemente de feminitate, cum ar fi prioritatea acordată performanţelor grupului în raport cu cele individuale sau orientarea paternalistă a organizaţiilor, a şefilor faţă de salariaţi. 4.3.3. STRUCTURA MARILOR GRUPURI INDUSTRIALE - ZAIBATSU Fiecare zaibatsu prezintă o structură complexă, în anumite privinţe surprinzătoare (vezi figura nr. 4). Elementele specifice pe planul managementului posedă îndeosebi bancă şi compania generală, la care o să ne referim în mod special. Banca îndeplineşte, în primul rând, funcţia clasică de asigurare a principalelor resurse financiare pentru funcţionarea şi dezvoltarea respectivului grup industrial. În plus, realizează - situaţie mai rar întâlnită în alte ţări - şi o funcţie integrativă, prin intermediul politicilor financiare pe care le promovează. De reţinut că întreprinderile japoneze, caracterizate printr-o rapidă extindere, fac împrumuturi masive al căror procent faţă de capitalul lor total se ridică la niveluri superioare mediei uzanţelor din ţările occidentale. Pentru aceasta, sunt nevoite să accepte supervizarea personalului băncilor, adesea din rândul lor numindu-se directorul general, pierzându-şi astfel o parte din autonomie. Figura nr. 4 - Componentele tipice ale zaibatsu Compania comercială generală prezintă, pe lângă funcţiile comerciale clasice, un important rol inovator şi de impulsionare a dezvoltării grupului industrial. Referitor la funcţia lor comercială, de reţinut că este foarte amplă, prin intermediul acestei companii vânzându-se o mare parte din produsele fabricilor ce formează grupul industrial. Spre exemplu, Mitsubishi Corporation, Mitsui & CO şi Sumitamo Shaji, companiile comerciale generale ale marilor grupuri industriale menţionate, realizează mai mult de jumătate din exportul şi importul acestora. Principalele acţiuni ale companiilor comerciale generale sunt: 16. efectuează cercetări de marketing şi distribuiri ale produselor grupului, în schimbul unui comision; 17. iniţiază dezvoltarea de noi companii, mai ales în ramuri industriale noi; 18. organizează societăţi mixte atât în Japonia cât şi în alte ţări; 19. furnizează credite furnizorilor şi clienţilor grupului, în special întreprinderilor mici; 20. cumpără acţiuni la bancă pentru furnizorii şi clienţii întreprinderii în vederea strângerii relaţiilor cu aceştia. Între bancă, uzine, fabrici şi compania comercială generală există puternice legături economice şi de management, ceea ce conferă acestor mari monopoluri o forţă economică impresionantă, demonstrată, de altfel, cu prisosinţă prin evoluţia spectaculoasă a economiei nipone în ultimele decenii. 4.3.4. ADOPTAREA DECIZIILOR PRIN CONSENS Poate că cea mai specifică modalitate niponă de exercitare a managementului o reprezintă fundamentarea şi adoptarea deciziilor prin consens ce poartă denumirea specifică de ringisei. Într-un foarte documentat studiu, profesorul canadian Taieb Hafsi sublinia că “în domeniul deciziilor se întâlnesc toate virtuţile sistemului de conducere japonez - accent pe perspectiva globală şi situarea interesului de ansamblu al întreprinderii deasupra propriului interes”. Apelarea la adoptarea deciziilor prin consens are în vedere operarea de schimbări în strategia şi politicile întreprinderii, în procedurile şi modalităţile de lucru din cadrul său etc. Procesul decizional este declanşat de către cei direct implicaţi în domeniul respectiv de activitate, fiind deci de tipul de jos în sus. Adoptarea deciziilor prin consens implică, potrivit analizei lui Naoto Sasacki, patru faze sau paşi (vezi figura nr. 5). Concret, se procedează în maniera pe care o prezentăm în continuare. Când un component al unei întreprinderi abordează o problemă majoră şi doreşte să ofere o soluţie de rezolvare, îşi anunţă şeful direct al secţiei din care face parte. Aceasta organizează o şedinţă în care se prezintă problema şi varianta decizională respectivă. Dacă membrii secţiunii consideră că ceea ce se propune merită să fie luat în considerare şi că necesită implicarea şi a altor subdiviziuni organizatorice din întreprindere, şeful secţiei informează pe şeful departamentului din care face parte asupra propunerii avansate de secţiunea respectivă, declanşează procesul de obţinere a consensului în cadrul întreprinderii. Mai întâi se obţine consensul persoanelor din departament implicate direct şi indirect în soluţionarea problemei abordate. Apoi se declanşează obţinerea consensului la nivelul firmei. Şeful departamentului iniţiator al deciziei organizează o şedinţă cu reprezentanţii celorlalte departamente implicate. De regulă, fiecare departament trimite şeful său, un şef de secţie şi doi adjuncţi de şefi de secţie. În cadrul şedinţei se prezintă varianta decizională respectivă, efectuându-se un aprofundat schimb de informaţii asupra ei. Dacă mai sunt necesare şi alte informaţii se convoacă o nouă şedinţă. Figura nr. 5 - Fazele deciziei manageriale prin consens Procesul se repetă până când participanţii obţin de la membrii secţiunii iniţiatoare toate informaţiile apreciate ca necesare. Pentru a furniza informaţiile solicitate, aceştia fac demersuri formale şi informale în toate celelalte departamente ale întreprinderii şi, dacă este cazul, în afara lor. Când se consideră că s-au furnizat toate informaţiile cerute şi s-a obţinut în mod informal acordul participanţilor la dezbateri, se trece la declanşarea procesului formal de aprobare a deciziei. Grupul de iniţiativă al secţiei redactează un document în care prezintă varianta decizională care s-a conturat, se anexează informaţiile colectate, solicitându-se aprobarea tuturor cadrelor de conducere din întreprindere de nivel mediu şi inferior implicate în aplicarea deciziei respective. Fiecare pune ştampila sa de aprobare. În mod obişnuit, sunt necesare 10 - 14 aprobări. În final, se înaintează documentul managementului superior al întreprinderii, care dă aprobarea finală, oficială, a deciziei respective. Are loc înregistrarea deciziei şi trecerea la implementarea sa. Din cele prezentate rezultă că principalele caracteristici ale procesului decizional prin consens sunt: 21. gradul ridicat de complexitate, generat de difuzarea competenţei decizionale între un număr mare de manageri şi de numeroase intervenţii informaţionale şi decizionale; 22. frecventele implicări ale cadrelor de conducere pe parcursul procesului decizional, prin propuneri care nu sunt însă în mod automat acceptate; 23. îmbinarea comunicării formale cu cea informală, ultima având, nu rareori, rolul decisiv; 24. rolul crucial pe care îl au cadrele de conducere de nivel mediu în realizarea consensului necesar adoptării deciziei. În final, considerăm util să relevăm că acest sistem de adoptare a deciziilor, în ciuda deficienţelor sale - ritm lent de derulare şi axare pe continuitate în condiţiile evitării incertitudinii -, prezintă două avantaje majore care-i determină eficacitatea deosebită. Se asigură un grad înalt de implicare în conducere, din partea personalului, şi se accelerează procesul de aplicare a deciziei. 4.3.5. MODALITĂŢI SPECIFICE DE COMUNICARE INTER ŞI INTRAGRUPURI DIN ÎNTREPRINDERE Comunicarea în companiile nipone se deosebeşte substanţial de cea uzitată în întreprinderile nord-americane sau europene. O primă diferenţă se referă la ponderea mare a aspectelor simbolistice, nonverbale, ritualistice ale comunicării. Referindu-se la acest aspect, Prakesh Sethi aseamănă procesele comunicării din întreprinderile nipone cu un dans al pinguinilor. Japonezii ţin foarte mult la respectarea tradiţiilor în procesele de comunicare. Pe fondul acestei caracterizări generale a desfăşurării proceselor de comunicare remarcăm diferenţa de substanţă în funcţie de componenţa grupului implicat. Comunicarea în cadrul grupului primar, alcătuit din persoane ce lucrează împreună în cadrul aceluiaşi compartiment, se deosebeşte radical de comunicarea dintre reprezentanţii mai multor grupuri primare. Specifică comunicării la nivelul grupului primar este atmosfera puternic informală care predomină în şedinţele prin care aceasta se realizează. Durata acestora este îndelungată, atmosfera familiară, intimă, diferenţele ierarhice dintre membrii grupului se estompează, derulându-se un proces de participare democratică. În cadrul primei părţi a şedinţei se prezintă şi discută mai ales informaţiile faptice, după care, treptat, pe baza schimbului de informaţii, se trece la conturarea de puncte de vedere, alternative decizionale. De remarcat că se manifestă o grijă deosebită pentru evitarea conflictelor. Părerile diferite se exprimă într-o formă elegantă, menajându-se susceptibilitatea fiecăruia. În cazul în care comunicarea are în vedere adoptarea unei decizii, schimburile de informaţii şi discuţiile continuă până când se obţine acordul a cel puţin 70 % din participanţi. O dată acest prag atins, cei în minoritate se alătură poziţiei majoritare, participând în continuare cu aceeaşi intensitate ca şi aceştia la transpunerea în practică a deciziei respective. Comunicarea la nivelul reprezentanţilor de grupuri primare are un pronunţat caracter formal, desfăşurându-se potrivit unui ceremonial conceput cu minuţiozitate şi respectat cu stricteţe. Adesea, şedinţele de la acest nivel se desfăşoară pe baza unui scenariu prestabilit. Mai mult decât atât, scenaristul stă lângă conducătorul şedinţei în vederea facilitării aplicării sale. În ceea ce priveşte conţinutul proceselor de comunicare, este important de reţinut că fiecare participant prezintă informaţiile şi punctul de vedere al grupului pe care-l reprezintă. Dacă apar aspecte noi, importante, neavute în vedere în pregătirea pentru şedinţă, participanţii aflaţi în această situaţie pot cere amânarea discuţiei în vederea consultării grupului pe care-l reprezintă. Asupra pregătirii desfăşurării şedinţelor de acest tip, o influenţă puternică o au aşa-numitele “eminenţe cenuşii”, reprezentate de cadre de conducere care, prin intermediul unui păienjeniş de relaţii personale şi influenţe informale, îşi impun punctul de vedere, dirijând din umbră derularea şi finalizarea proceselor de comunicare. În concluzie, îmbinarea puternică a aspectelor formale şi informale în procesele comunicării, diferenţiate în funcţie de participanţi şi obiective, le conferă apreciabile particularităţi, mai dificil de înţeles de cei din afara Japoniei, dar, aşa cum demonstrează viaţa, eficace. 4.3.6. PARTICULARITĂŢI ALE STRUCTURILOR ORGANIZATORICE Cel mai larg utilizate tipuri de structuri organizatorice în întreprinderile nipone sunt, potrivit documentelor organizatorice, funcţionale, pe divizii şi matriceale. Indiferent însă de tipul adoptat, aspectele organizării formale prezintă o importanţă secundară în raport cu elementele organizării informale. Funcţionalitatea şi eficacitatea structurilor organizatorice se bazează pe încurajarea iniţiativei de la nivelurile inferioare ale ierarhiei, difuzarea responsabilităţii la toţi componenţii implicaţi în realizarea acţiunilor majore, delegarea de sarcini, competenţe şi responsabilităţi de la nivelul conducerii superioare a întreprinderii, la nivelul compartimentelor. Vehicularea informaţiilor este mai puţin rezultatul funcţionării reţelei organizatorice formale, şi mai mult al relaţiilor personale dintre componenţii întreprinderii. Configuraţia structurii organizatorice a societăţii comerciale nipone este influenţată de plasarea cadrelor de conducere şi specialiştilor în cadrul său, în mare măsură în funcţie de vârsta acestora. Organigrama din figura nr. 6, reprezentând structura organizatorică tipică a unei întreprinderi mari, preluată din lucrarea lui Sasaki Naota, este edificatoare din acest punct de vedere. O secţie ocupă de regulă o sală mare în care birourile componenţilor sunt amplasate pe rânduri succesive în funcţie de vârsta lor şi vechimea în întreprindere şi de posturile deţinute. Pe măsura înaintării în vârstă, se trece de la un post la altul, “avansând” şi în şirul de birouri. În medie, sunt necesari circa 13 ani pentru a deveni un şef de secţie. În cadrul piramidei organizaţionale, rolul decisiv îl au cadrele de conducere de nivel mediu. Nevoia de informaţie “împinge” în sus spre eşalonul superior. Echilibrarea acestor două tendinţe contradictorii are loc la nivelul conducerii medii. Experienţa niponă demonstrează că sistemul de management este eficient atunci când conducerea medie este competentă, acoperind “prăpastia” dintre conducerea superioară şi cea inferioară. În acest proces, relaţiile sale interpersonale cu celelalte eşaloane ale managementului prezintă o importanţă majoră. Sistemul rotaţiei posturilor, larg utilizat în întreprinderile japoneze, este deosebit de util şi pe acest plan. 69 56,9 50 45 40 35 23 24 Figura nr. 6 - Structura de management a unei întreprinderi mari Managementul de vârf, reprezentat de comitetul de directori, preşedinte şi adjuncţii săi, îşi concentrează eforturile în trei direcţii principale: iniţierea şi dirijarea schimbărilor radicale în conducerea întreprinderii; soluţionarea situaţiilor de criză cu care compania este confruntată; promovarea de “public relations” cu cadrele de conducere importante din alte firme şi din guvern. Această ultimă direcţie de acţiune se realizează prin contacte periodice, cu frecvenţă ridicată, cu caracter formal şi informal. În ultimii ani, în modul de acţiune a managementului de nivel superior şi mediu din marile întreprinderi care operează pe pieţe dinamice, au intervenit schimbări, în sensul amplificării proceselor decizionale orientate de sus în jos şi a proliferării stilului de conducere autoritar. Prin aceasta se asigură plusul de viteză de reacţie cerut de rapiditatea schimbărilor contextuale atât din Japonia, cât şi pe plan internaţional. 4.3.7. ANGAJAREA PE VIAŢĂ A SALARIAŢILOR Una dintre cele mai cunoscute şi comentate caracteristici ale managementului nipon este angajarea pe viaţă a salariaţilor, ce îşi are originea în tradiţia familială de tip feudal a marilor grupuri economice, zaibatsu. Ceea ce se ştie însă mai puţin este că de angajarea pe viaţă beneficiază doar o minoritate a salariaţilor japonezi. Potrivit investiţiilor întreprinse de Nobaaki Namiki şi Prakash Sethi, procentul angajaţilor pe viaţă în întreprindere variază între 25 - 40 %, firmele prelucrătoare situându-se în partea de sus a intervalului menţionat. Personalul întreprinderilor nipone se divide în trei categorii: permanent, care este angajat pe viaţă; semipermanent sau recruţi experimentali; muncitori temporari. Personalul permanent, alcătuit din specialişti, reprezintă elita companiei. Anual, în luna aprilie conducerea superioară a întreprinderii realizează campania de recrutare a tinerilor licenţiaţi. Selecţia acordă prioritate nu persoanelor specializate, ci generaliştilor, celor capabili şi doritori să execute orice sarcini. Se pune un accent deosebit pe capacitatea de a lucra în echipă, de a lăsa pe planul secund propriul eu în favoarea binelui grupului. Personalităţile de tip individualist, de regulă, nu sunt reţinute. Recrutarea se face în baza planului de selecţie a personalului. În general, se recrutează persoane ce reprezintă 6 % din personalul actual pentru a acoperi pensionările - circa 2 % - şi a da posibilitatea dezvoltării întreprinderii. De reţinut că recrutarea personalului este privită ca o investiţie pe termen lung, costul pe termen scurt fiind adesea considerat ca ceva secundar. Când candidaţii sunt foarte buni, toţi se angajează, şi viceversa. Contractul de angajare se face pe termen nelimitat. Succesul angajării pe viaţă depinde de îndeplinirea unui dublu set de aşteptări cu o puternică determinare în tradiţiile şi cultura japoneză. De la muncitor se aşteaptă să fie capabil să lucreze în întreprindere până la sfârşitul vieţii, să fie doritor să o facă. Această dorinţă este determinată de faptul că, în cadrul normelor specifice nipone, el se aşteaptă să obţină câştiguri financiare bune prin muncă continuă la aceeaşi întreprindere. La rândul său, patronul contează ca salariatul respectiv să lucreze în întreprinderea lui până la sfârşitul vieţii, în condiţiile în care îi asigură un salariu standard şi condiţii normale de muncă. Normele sociale şi culturale impun patronului obligaţia de a asigura muncă salariaţilor permanenţi şi de a avea grijă de ei. Dacă nu procedează astfel, comportamentul lui este apreciat ca abatere negativă majoră de la normele sociale, ceea ce se reflectă în scăderea masivă a moralului angajaţilor săi şi în rezistenţa sindicatului, în presiunile făcute de organele guvernamentale şi de opinia publică din comunitatea respectivă. De reţinut că sistemul angajării pe viaţă nu-i generalizat. Numai marile companii au suficiente resurse de a-l utiliza. Micile întreprinderi nu-l practică, de regulă, iar în cadrul companiilor mari anumite categorii de salariaţi - femeile şi muncitorii necalificaţi - sunt excluşi de obicei de la angajarea pe viaţă. Potrivit unor evaluări recente, proporţia personalului angajat pe viaţă a înregistrat o tendinţă de creştere în perioada postbelică. În 1994, se aprecia că circa 70 % din salariaţii firmelor făceau parte din această categorie. În prezent, se depun eforturi în numeroase firme pentru a diminua procentul personalului angajat permanent. Acest sistem, ce contrariază adesea pe europeni, americani şi africani, prezintă apreciabile dezavantaje şi avantaje. Dintre dezavantajele sale menţionăm: 25. rigiditatea şi inflexibilitatea sistemului de recrutare a personalului calificat; 26. costuri ridicate cu forţa de muncă, mai ales în perioadele de recesiune economică; 27. insuficienta stimulare pentru perfecţionare şi dezvoltare a salariaţilor; 28. generarea de puternice presiuni pentru amplificarea volumului activităţilor întreprinderii, ce duce adesea la o diversificare excesivă a acestora. Dezavantajele menţionate sunt compensate de apreciabile avantaje care, în condiţiile mentalităţii şi culturii specifice nipone, sunt: 29. întrucât forţa de muncă costă mult, managementul întreprinderii acordă o atenţie deosebită formării ei pe termen lung şi utilizării la maximum a timpului de lucru; 30. deoarece se ştie că se va beneficia de aportul angajaţilor până la sfârşitul vieţii lor active, se alocă sume mari pentru pregătirea lor; 31. cunoscând durata utilizării salariaţilor este uşor de stabilit şi armonizat curba salariilor de care aceştia beneficiază; 32. realizarea, pe baza sentimentului de securitate al salariaţilor, a unei stări de armonie şi de cooperare în cadrul companiei. 4.3.8. INTEGRAREA NOILOR SALARIAŢI ÎN ÎNTREPRINDERE În ansamblul sistemului japonez de management, integrarea personalului recent recrutat se bucură de o mare atenţie. Există un adevărat sistem de integrare alcătuit din mai multe componente cu un ridicat grad de specificitate. Primul dintre acestea îl reprezintă aşa-numita educaţie spirituală, care porneşte de la premisa că buna funcţionare a grupului este afectată decisiv de caracterul persoanelor ce îl compun. În consecinţă, se acordă o importanţă deosebită “domesticirii caracterului” acestora, de fapt punctul de plecare al întregului proces educaţional. În proiectarea acestui proces se presupune că fiecare nou salariat este dator să se integreze în întreprindere, deoarece a solicitat angajarea. Ca urmare, nu se încearcă să se decreteze comportamente prin forţă şi sancţiuni, ci se caută să se dea fiecăruia instrumentele pentru a se integra în noua comunitate. Potrivit lui Thomas Rholen, care prezintă o experienţă tipică de mai multe luni, la care a participat personal, aceste instrumente sunt: exerciţii de meditaţie Zen* , vizite la baze militare pentru a reaminti curajul şi devotamentul dovedite de kamikaze în război şi “rotea”, adică educaţia în cadrul unui centru special. Asupra ultimei modalităţi dorim să ne referim succint, întrucât ni se pare revelatoare şi instructivă pe mai multe planuri. Tinerii specialişti recent angajaţi sunt trimişi într-un centru special de pregătire, situat pe versantul unui munte, unde trăiesc o experienţă inedită, destinată să le zdruncine “letargia spirituală” şi spiritul de complezenţă. Pentru a reuşi aceasta, persoanele respective sunt puse în postura de a realiza mai multe acţiuni cu care nu sunt obişnuite. Astfel, li se cere să meargă la familiile de ţărani din regiune cărora să le ofere ajutor în muncile gospodăreşti, fără a cere bani şi a oferi explicaţii. Dificultatea de a merge către necunoscuţi, care adesea nu ştiu nimic despre acest exerciţiu, propunându-le serviciile, este o experienţă plină de tensiune şi chiar stare conflictuală pentru persoanele respective. Prin acest exerciţiu se urmăreşte a sugera recenţilor angajaţi că nu există formă de muncă care în mod intrinsec este bună sau nu, satisfăcătoare sau nesatisfăcătoare, adecvată sau inadecvată. Plăcerea de a efectua o muncă depinde de atitudinea persoanei în cauză şi de condiţiile implicate. Deci, orice muncă poate deveni o plăcere, dacă manifeşti o atitudine favorabilă ei. O altă acţiune constă în organizarea de grupuri din recenţii angajaţi şi trimiterea lor într-o zonă mai puţin modernizată pentru o perioadă de o săptămână. În această perioadă ei trebuie să colaboreze în toate activităţile zilnice: pregătirea mesei, curăţenia zilnică în tabăra respectivă, efectuarea unor anumite sarcini de producţie, desfăşurarea de jocuri împreună etc. Se produce astfel o experienţă comună şi de viaţă generatoare de învăţăminte şi de reflecţie pentru participanţi privind comportamentul, munca şi distracţia în microgrup. Efectuarea unui marş de rezistenţă pe o distanţă de 26 mile este o altă modalitate utilizată pentru educarea tinerilor salariaţi. Desfăşurarea marşului se face într-o manieră specifică. Primele 9 mile se parcurg în grup, după care, următoarele 9, grupul se împarte în minigrupuri care se întrec între ele. Ultimele 8 mile de marş se parcurg în mod individual, fiind interzis participanţilor să comunice între ei. Se apreciază că experienţa este extraordinară, cei implicaţi trecând succesiv prin trei faze: plăcerea de a merge în grup, concurenţa între participanţi grupaţi în mici echipe şi lupta individuală în care nu se pune problema de a câştiga, ci de a supravieţui. Prin cele trei exerciţii succint prezentate se urmăreşte introducerea la noii salariaţi a unei atitudini de acceptare a necesităţilor vieţii, precum şi dezvoltarea receptivităţii individuale vizavi de responsabilităţile repartizate de societate. Necesităţile şi dorinţele personale sunt puse sub semnul întrebării şi controlate în vederea dezvoltării puterii spirituale individuale. Se consideră că, pentru o persoană, obiectivele cele mai adecvate sunt realizarea rolului său social şi reuşita pe drumul ales. În paralel cu modalităţile educaţionale prezentate se realizează şi un set de acţiuni de integrare propriu-zisă a persoanelor recent încadrate în întreprindere. Pentru acesta, fiecare întreprindere mare abordează un manual foarte detaliat cuprinzând prezentarea strategiei sale, descrierea sistemului său de organizare, precizarea pentru fiecare salariat a sarcinilor de realizat, precum şi instrucţiuni privind modul lor de abordare şi îndeplinire. Spre exemplu, se indică modul de a răspunde la telefon, de a redacta o cerere etc. În plus, manualul conţine şi o serie de sfaturi şi sugestii privind comportamentul cel mai adecvat, în întreprindere şi desfăşurarea relaţiilor cu ceilalţi componenţi ai săi. Acest manual, foarte detaliat cu actualizări şi completări pe parcurs, este păstrat şi utilizat de fiecare angajat permanent până la ieşirea la pensie. Un ultim aspect de integrare specific se referă la stabilirea oyabunului pentru noul angajat, sau tutorelui său profesional. Cadrul de conducere care preia noul angajat îl ajută pe acesta să înţeleagă mecanismele întreprinderii, specificul activităţii din compartimentul respectiv, furnizându-i sfaturi, protecţie şi adesea chiar prietenia în întreaga sa carieră. Deosebit de util este aportul oyabunului, al tutorelui în orientarea protejatului în situaţiile de ambiguitate cu care nu rareori este confruntat. Tutorele evaluează periodic nivelul subordonatului său, concluziile formulate servindu-i la orientarea în continuare a îndrumării, protecţiei şi ajutorării acestuia. Dacă salariatul este mutat în alt compartiment, poate, dacă se doreşte, să-şi schimbe şi tutorele. Prin multiplele modalităţi utilizate (vezi în figura nr. 7 prezentarea lor sintetică) se urmăreşte o integrare cât mai rapidă şi intensă a noilor salariaţi în întreprindere, cu rezultate benefice asupra stării sale psihice şi randamentului în muncă. Figura nr. 7 - Principalele modalităţi de integrare a noilor angajaţi în firmele nipone de dimensiuni mari şi mijlocii 4.3.9. MODALITĂŢI DE EVALUARE A PERSONALULUI În companiile japoneze se utilizează concomitent atât evaluările de tip informal, cât şi formal. Evaluarea informală se efectuează pe bază de experienţă şi intuiţie de către şefii ierarhici, fiind rezultatul observaţiilor şi constatărilor cotidiene. Evaluarea formală este realizată de două ori pe an în perioadele anterioare acordării bonusurilor sau primelor. Principalele criterii de evaluare sunt: experienţa, personalitatea, capacitatea de a menţine bune relaţii cu alţii, performanţele obţinute. Dintre elementele mai concrete avute în vedere menţionăm capacitatea de a raţiona în special în adoptarea deciziilor, simţul responsabilităţii, capacitatea de a anticipa şi a preveni problemele dificile, potenţialul de a genera cifre şi abordări coerente. Pentru manageri, se au în vedere cu prioritate aspecte cum ar fi capacitatea de a conduce (leadership), charisma, potenţialul de a învăţa, priceperea de a munci în armonie cu alţii şi de a menţine o atmosferă cooperantă şi destinsă în cadrul grupului. Atunci când sunt manageri de nivel superior se acordă o atenţie specială şi următoarelor elemente: capacitatea de a realiza obiectivele întreprinderii, priceperea de a raţiona şi negocia, măsura în care contribuie la dezvoltarea capacităţii subordonaţilor şi de a le transmite cunoştinţele deţinute. 4.3.10. SISTEM DE SALARIZARE BAZAT PE PREGĂTIRE ŞI VECHIME În stabilirea veniturilor personalului din întreprinderi se are în vedere pregătirea şi vechimea sa în muncă. Diferenţele de salariu între cei cu studii superioare şi medii sunt însă mici, criteriul determinant în motivarea personalului este vechimea. Numărul de ani lucraţi în companie reprezintă fundamentul principal pentru a stabili mărimea salariilor, încadrarea pe funcţii şi promovările. De remarcat că salariile cresc foarte rapid, o dată cu vechimea în întreprindere. Ca regulă, salariul la pensionare este de 3,5 ori mai mare decât la angajare. În S.U.A. această diferenţă este mai mică de circa 3 ori. Pe lângă salarii, angajaţii companiei japoneze beneficiază de suplimentări sub numeroase forme. Cea mai semnificativă dintre acestea o reprezintă primele (“bonusurile”). Acestea reprezintă ca mărime în medie de 2 - 3 ori salariul lunar şi se acordă de două ori pe an. Prin intermediul lor se efectuează diferenţierea între cei cu performanţe bune şi ceilalţi. Mărimea primelor are o dublă determinare: profitabilitatea întreprinderii şi performanţele individuale. Alături de prime, salariaţii japonezi beneficiază de sporuri pentru munca grea, munca periculoasă şi ore suplimentare. În plus, se primesc suplimentări de salarii în funcţie de situaţia familială. Potrivit relatării unui specialist american, la nivelul anilor 1987 - 1988, sporurile lunare, într-o întreprindere electronică unde a făcut un studiu, erau de 20.000 de yeni pentru soţie, 10.000 de yeni pentru primul copil, 5.000 de yeni pentru al doilea copil. La aceasta se adaugă şi alocaţiile de transport, diferenţiate în funcţie de cheltuielile efective ale salariaţilor. O altă categorie de venituri indirecte sunt reprezentate de împrumuturi cu dobândă redusă acordate de întreprinderi salariaţilor săi, dobânzile mari de care beneficiază salariaţii care îşi depun economiile în firma în care lucrează, atribuirea de case salariaţilor companiei respective de către aceasta etc. Pentru cadrele de conducere intervine şi altă modalitate specifică de motivare sub forma bugetului de cheltuieli proprii. Fiecărui manager i se fixează un buget anual de cheltuieli pe care acesta îl utilizează pentru a asigura buna desfăşurare a activităţii în compartimentul condus şi pentru a favoriza relaţiile întreprinderii cu alte companii. Concret, cadrul de conducere utilizează bugetul pentru a organiza petreceri sau a invita la restaurant colaboratorii, furnizorii, clienţii şi orice altă persoană care, după opinia lui, poate aduce servicii întreprinderii, pe termen lung sau scurt. Fireşte, în aceste condiţii şi confortul său creşte. Mărimea bugetului cadrelor de conducere este confidenţială, variind de la o întreprindere la alta şi în cadrul său - între limite foarte mari - de la un manager la altul. În general, se apreciază că acest buget variază între 500.000 de yeni alocat unui manager de producţie şi 30.000.000 de yeni pentru conducătorii specializaţi în relaţii cu alte companii. Bugetul este majorabil, în situaţii excepţionale, amplificarea lui fiind substanţială. Sistemul de pensionare abia în ultimii ani a început să fie introdus în Japonia. Tradiţional, când un salariat se pensionează i se acordă o primă specială a cărei mărime este de 50 - 60 de ori salariul lunar. În cazul în care salariatul părăseşte întreprinderea, din motive personale, prima este redusă drastic. Sistemul de motivare prezentat predomină absolut în companiile japoneze, deşi în ultimii ani a început, în special sub influenţa tinerilor licenţiaţi şi a impactului managementului nord american şi vest european, să se diminueze ponderea vechimii în muncă, acordând o mai largă recompensare performanţelor individuale deosebite. Modalităţile de salarizare utilizate în întreprinderile nipone prezintă un dezavantaj principal: insuficienta recompensare a creativităţii şi rezultatelor deosebite obţinute de salariaţi. Într-o anumită măsură, acestea sunt contrabalansate de eliminarea competenţei individuale, care, adesea, are un caracter distructiv şi în promovarea unor relaţii de grup mai armonioase. În ultimul deceniu, salariile în Japonia au crescut foarte mult. Potrivit unor informaţii publicate în Wall Street Journal, în 1995, salariul mediu lunar la firma Toshiba era de 4.675 de $, iar la Fuji Bank, 5 331 de $. Diferenţele dintre salariile managerilor şi cele ale executanţilor deşi sunt apreciabile, spre exemplu un preşedinte de companie are rareori un salariu de 10 ori mai mare decât al unui executant -, sunt sensibil mai mici comparativ cu omologii nord americani, unde se ajunge la diferenţe de sute de ori, şi chiar mai mult . 4.3.11. PREGĂTIREA PERSONALULUI PRIN ROTAŢIA POSTURILOR Caracteristică întreprinderilor japoneze este preocuparea intensă pentru pregătirea personalului. Se porneşte de la premisa că produse de calitate superioară nu pot fi obţinute decât cu oameni de calitate ridicată. Spre deosebire însă de companiile din ţările europene sau nord americane, pregătirea personalului nu-i orientată spre specializare. Modalitatea principală de pregătire a personalului o reprezintă rotaţia posturilor. La organisme exterioare întreprinderii, specializate în formularea şi perfecţionarea cadrelor, se apelează rareori, şi atunci, de regulă, pentru a prezenta cursuri în companie. În schimb, până la pensionare se consideră că ridicarea nivelului de pregătire profesională constituie o componentă de bază a fiecărui post. Rotaţia posturilor prezintă, de regulă, o ciclicitate anuală. Aceasta se efectuează, de obicei, în luna aprilie - când se declanşează un val de angajări şi pensionări - dublate de rotirea unei părţi a personalului pe posturi şi de promovarea sa. În această perioadă, mobilitatea personalului este foarte ridicată şi schimbările de posturi frecvente. Pentru a avea o imagine mai exactă asupra conţinutului rotaţiei posturilor, prezentăm în continuare două exemple preluate de la Taieb Hafsi. Evoluţia tipică pe posturi a unui economist într-o întreprindere industrială prelucătoare este următoarea: 33. vânzări - 2 ani; 34. aprovizionare - 3 ani; 35. expert - 1,5 ani; 36. contabilitate în Marea Britanie - 2 ani; 37. finanţe - 3 ani etc. În schimb, evoluţia unui cadru tehnic în producţie este următoarea: 38. asamblare - 1,5 ani; 39. şlefuire - 3 ani; 40. control de calitate - 2 ani; 41. fabricaţie - 4 ani; 42. engineering - 3 ani; 43. vânzări - 2 ani. Avantajele utilizării metodei rotaţiei posturilor sunt multiple: cunoaşterea cuprinzătoare de către personal a întreprinderii; formarea de cadre de conducere generaliste cu o largă experienţă şi perspective asupra companiei; dezvoltarea de largi contacte umane şi de relaţii de prietenie în cadrul companiei, favorabile realizării consensului; descoperirea activităţilor pentru care salariaţii au cele mai adecvate calităţi şi afinităţi, pornindu-se de la principiul că acestea nu se identifică decât prin experimente; sporirea receptivităţii personalului la schimbările organizatorice şi la introducerea de noi tehnologii şi echipamente. 4.3.12. RELAŢIA MANAGEMENT - SINDICATE În Japonia, ca şi în celelalte ţări, sindicatele se află în relaţii de opoziţie cu managementul. Organizarea sindicatelor şi modul de lucru cu conducerea întreprinderilor prezintă însă o serie de elemente specifice. Organizarea sindicatelor nipone este centrată pe companie şi nu pe profesii, ca în majoritatea ţărilor dezvoltate. Personalul din cadrul unei întreprinderi, cu excepţia managerilor ce alcătuiesc eşalonul superior, fac parte din acelaşi sindicat. Cu toate că poziţiile sunt potenţial adverse, între sindicate şi management predomină dialogul, cooperând pentru a face acorduri şi previziuni în interesul întreprinderii. Negocierile dintre sindicate şi managementul întreprinderii, privind salariile pentru perioada următoare, au loc, de regulă, în luna mai. De obicei, acestea se desfăşoară între liderii sindicali şi compartimentul personal, care posedă specialişti în acest domeniu. Numai când nu se pot ajunge la înţelegeri în ciuda eforturilor depuse de cele două părţi se implică în mod nemijlocit conducerea superioară a întreprinderii. De remarcat, că disputele dintre conducerea companiei şi sindicat se desfăşoară sub presiunea contextuală a societăţii către consens. Protestele sindicatelor îmbracă, de regulă, o formă demonstrativă, evidenţiind faptul că factorii de conducere din întreprindere au eşuat în a satisface necesităţile salariaţilor. Cel mai frecvent, demonstraţiile au loc în pauzele de masă, când se strigă lozinci sau se defilează pe culoare şi pe căile de acces interioare cu pancarde de protest şi/sau repetând lozincile formulate de liderii sindicali. Prin aceste acţiuni se caută să se determine managementul superior al întreprinderii să fie mai conciliant în negocierile cu sindicatul şi să ia în considerare într-o măsură mai mare interesele salariaţilor. Rareori se ajunge la grevă, o asemenea formă de protest fiind un blam moral major pentru conducătorii întreprinderii în cauză şi pentru liderii sindicali. Un alt aspect demn de relevat este şi acela că sindicatele au în permanenţă în vedere interesele companiei, pe termen lung, căutând ca acordurile privind salarizarea şi condiţiile de muncă ale salariaţilor şi acţiunile de protest organizate să nu le prejudicieze. De aceea sunt mai frecvente “grevele de zel” decât grevele clasice atât de larg utilizate în majoritate ţărilor lumii. 4.3.13. ABORDĂRI MANAGERIALE ÎN CONDIŢII DE CRIZĂ Problemele cu care au fost confruntate firmele nipone în acest domeniu în condiţiile trecerii economiei de la o îndelungată şi rapidă dezvoltare la o perioadă mai puţin fastă, presărată cu intervale de stagnare sau chiar de criză, au determinat anumite schimbări în managementul lor. Firmele, îndeosebi cele mari şi puternice, au trecut iniţial la decizii şi acţiuni manageriale noi sau mult mai intense decât cele din perioadele anterioare, în încercarea de a surmonta la un nivel superior dificultăţile cu care erau confruntate. Iniţial, managerii întreprinderilor nipone au acţionat în special în domeniul activităţilor de producţie. S-au avut în vedere cu prioritate redimensionarea liniilor de fabricaţie şi, în strânsă legătură cu aceasta, diminuarea costurilor de producţie. Acţionând pe aceste planuri s-au obţinut rezultate economice apreciabile, dar nu suficient de mari, raportate la necesităţi. S-a constatat apariţia unor dezechilibre între dimensionarea, evoluţiile şi managementul direct al sectoarelor de producţie şi mărimea dinamică şi managementul de ansamblu al firmelor. Spre exemplu, la cunoscuta Matsushita Electric Industrial -, pe parcursul a 8 ani, numărul muncitorilor s-a diminuat cu 24 % în timp ce cifra specialiştilor , funcţionarilor şi managerilor a sporit cu 47 %. Situaţii similare s-au înregistrat şi la alte firme mari Sony sau Honda, de pildă. Începând din 1994, accentul raţionalizărilor manageriale se mută în domeniul managementului de ansamblu, focalizându-se asupra activităţilor funcţionarilor, specialiştilor şi managerilor. Modalităţile de acţiune au fost variate. Nu puţine companii au recurs la programe de devansare a pensionării personalului şi la plasarea unei părţi din specialişti şi funcţionari la filialele şi/sau la firmele mici subcontractante. Reacţiile opiniei publice la aceste acţiuni au fost negative, iar rezultatele obţinute au satisfăcut doar parţial din punct de vedere economic. Dintre modalităţile la care s-a apelat în premieră menţionăm: * diminuarea numărului de absolvenţi de învăţământ superior angajaţi anual. Astfel, Sumitomo Electric a redus numărul acestora în 1994 la 200 faţă de 300 în anii precedenţi, alte firme cum ar fi compania naţională de aviaţie S.A.I. a renunţat să mai angajeze noi salariaţi în 1993. * scăderea primelor substanţiale pe care salariaţii le primesc sezonier şi care reprezintă în medie circa 25 - 30 % din veniturile lor. De reţinut că primele s-au redus într-o măsură mai mare la nivelul managerilor comparativ cu cel al executanţilor; * concentrarea activităţilor de fabricaţie pe anumite capacităţi şi subcontractarea lucrărilor, reperelor, pieselor etc. mari consumatoare de forţă de muncă în alte ţări, în special din Asia, constituie o altă cale relativ frecvent utilizată pentru a obţine economii la costuri. Un exemplu edificator în această privinţă îl reprezintă bine cunoscuta firmă Honda care, în 1993, a declanşat asemenea operaţii în Filipine, Indonezia şi Malaezia. Firmele mari Sony, Mathushita sau Honda au conceput abordări manageriale speciale de ieşire din criză, concretizate în masive reorganizări. În esenţă, acestea au avut cinci componente majore, inserate în figura nr. 8. În continuare, punctăm succint principalele aspecte: * diminuarea numărului de subdiviziuni organizatorice componente. Spre exemplu, în 1994 - 1995, firma Sony a reorganizat cele 27 de departamente de producţie şi vânzări în 8 “companii interne”. Numărul total al compartimentelor din cadrul său - departamente, servicii, birouri etc. s-a diminuat de la 580 la 450 sau, firma Mathushita Electric a repartizat 300 de specialişti şi funcţionari din managementul general al societăţii în diviziile de vânzări, iar numărul diviziilor economice a fost redus de la 48 la 10; Figura nr. 8 - Abordarea crizei firmelor nipone 44. descentralizarea sistemului managerial, deplasând o parte apreciabilă din obiectivele, sarcinile, competenţele şi responsabilităţile curente, tactice şi chiar strategice de la nivelul conducerii firmei la nivelul managementului principalelor componente. În aceste condiţii definirea sferei decizionale şi acţionale a managerilor de nivel mediu s-a realizat mai precis, sporindu-se responsabilitatea acestora. O atare situaţie a fost evidentă pentru cei 8 manageri de “companii interne” de la Sony; 45. reconceperea parţială a priorităţilor ce revin managerilor şi a criteriilor de evaluare şi recompensare a acestora, spre exemplu, obiectivele managerilor şi evaluarea lor se referă nu numai la profituri şi pierderi, ca în perioada anterioară, dar şi la utilizarea eficientă a capitalului, inclusiv profitabilitatea folosirii capitalului şi mărimea dividendului pe acţiune; 46. modificarea regulilor asupra exercitării posturilor manageriale. În vederea creşterii productivităţii muncii managerilor şi a oferirii de oportunităţi superioare personalului mai tânăr s-au stabilit în unele firme limite maxime pentru deţinerea aceluiaşi post managerial. Spre exemplu, la Honda, dacă un manager exercită acelaşi post, fără a fi promovat 12 ani, el va fi schimbat, atribuindu-i-se un post de execuţie; 47. apelarea la conceptul de productivitate a personalului de specialitate şi funcţionăresc. Se încearcă, ca la Honda sau Sony, definirea productivităţii acestei categorii de salariaţi, urmărindu-se contribuţia lor la valoarea adăugată realizată de firmă. În acest scop, se recurge la planificarea strategică a activităţii lor. Efectele scontate prin aceste abordări manageriale sunt multiple: 48. îmbunătăţirea comunicaţiilor interne şi evitarea eforturilor şi acţiunilor paralele între departamente şi celelalte compartimente ale firmei; 49. accelerarea procesului decizional în condiţiile diminuării birocratizării, pentru a face faţă ritmului tot mai accelerat de derulare a activităţilor economice; 50. amplificarea profitului şi a eficienţei, utilizării capitalului pe baza reducerii costurilor şi creşterii aportului efectiv al funcţionarilor, managerilor şi specialiştilor. Rezultatele abordărilor manageriale în condiţii de criză sunt evidenţiate, deşi reacţiile din cadrul şi din afara firmelor nipone sunt complexe, uneori contradictorii. Studiile făcute de centrul de productivitate japonez în 1992 arată că, pentru a ajunge la nivelul productivităţii din S.U.A., firmele nipone trebuie să diminueze personalul funcţionăresc, de specialitate şi managerial cu circa 32 %. 4.3.14. KAIZEN CONTINUU Am păstrat denumirea niponă a perfecţionării (Kaizen) în titlul acestui paragraf, nu pentru a frapa cititorii, ci din următoarele două raţiuni: pentru a atrage atenţia asupra perfecţionării de tip nipon - Kaizen - , sensibil diferită de cea realizată în ţările europene sau americane; pentru că într-o mare parte a literaturii manageriale internaţionale, ca şi în practica multor firme din afara Japoniei, Kaizen a devenit un termen managerial utilizat curent. Paragraful consacrat Kaizen-ului este ultimul, deoarece, după opinia noastră, sintetizează cum nu se poate mai bine esenţa managementului nipon şi indică modul său de aplicare în practica firmelor, lui subsumându-i-se toate elementele prezentate anterior. Prin Kaizen se desemnează perfecţionarea continuă a managementului şi activităţilor organizaţiei ce implică fiecare salariat al organizaţiei, incluzând atât managerii, cât şi executanţii, inclusiv muncitorii. Conform viziunii Kaizen, modul de viaţă - la serviciu, în societate sau acasă - merită să fie constant îmbunătăţit. Esenţa practicilor manageriale nipone, fie că avem în vedere mişcarea pentru creşterea productivităţii, cercurile de calitate, roboţii industriali, angajarea pe viaţă sau sindicatele de întreprindere, poate fi redusă, după opinia cunoscutului specialist japonez Masaaki Imai la una singură - Kaizen. Foarte sugestiv este reflectată această idee în figura nr.9. Kaizen este o abordare multidimensională. Ea semnifică, în primul rând, o strategie axată asupra perfecţionării continue de o manieră participativă a tuturor activităţilor firmei. Concomitent, Kaizen reprezintă o practică managerială curentă, potrivit căreia nu trebuie să treacă nici măcar o zi fără ca o îmbunătăţire, cât de mică, să nu se fi produs în organizaţie. De asemenea, Kaizen constituie o trăsătură definitorie a mentalităţii japoneze, de foarte mult timp. Edificator în această privinţă este un vechi proverb nipon; “dacă o persoană nu a fost văzută timp de trei zile, prietenii trebuie să o privescă cu atenţie pentru a vedea ce schimbare a survenit”. 51. Orientarea spre consumatori 52. Perfecţionarea calităţii 53. Controlul total al calităţii 54. Sistemul just-in-time 55. Robotică 56. Metoda zero defecte 57. Cercurile de calitate 58. Activităţile grupurilor mici 59. Automatizarea 60. Relaţii management - sindicate de colaborare 61. Disciplina la locul de muncă 62. Ridicarea productivităţii muncii 63. Întreţinerea totală a echipamentelor. 64. Conceperea noilor produse. 65. Kamban* * Kamban, sistem specific, de organizare a interrelaţiilor dintre locurile de muncă plasate pe filiera fluxului de fabricare, folosit frecvent în aplicarea just-in-time. Figura nr. 9 - Umbrela Kaizen (după M.Imai op. cit. p. 4) Managementul nipon prezintă două componente majore. Prima o constituie întreţinerea managerială a firmei, în sensul direcţionării activităţilor şi sarcinilor curente de natură tehnică, managerială şi de operaţionalizare a standardelor privind desfăşurarea proceselor de muncă. A doua componentă o constituie perfecţionarea managerială, ce se referă la acele procese prin care se îmbunătăţesc standardele de muncă. Mai concret, întreţinerea managerială semnifică faptul că personalul managerial execută sarcinile ce iau fost stabilite astfel ca fiecare salariat să poată respecta standardele de muncă. Aceasta înseamnă că, mai întâi, managementul trebuie să stabilească strategii, politici, reguli şi proceduri pentru toate sarcinile importante, şi apoi să vegheze ca fiecare salariat să le respecte. Dacă personalul este capabil să respecte standardele, dar nu o face, este responsabilitatea managementului să-l oblige să o facă, asigurând disciplina muncii. Dacă personalul nu poate să respecte standardele, managerii trebuie fie să-l pregătească suplimentar, fie să modifice standardele de muncă pentru a putea fi aplicate şi respectate de executanţi. Deci, “întreţinerea managerială” are în vedere, în principal, operaţionalizarea standardelor de muncă prin pregătirea şi disciplinarea salariaţilor. Spre deosebire de precedenta, perfecţionarea managerială se ocupă de îmbunătăţirea standardelor. Modul cum se implică eşaloanele manageriale ale firmei în aceste procese este redat în figura nr. 10. Managementul superior Managementul mediu Managementul inferior (de supervizare) Executanţii Figura nr. 10 - Percepţiile nipone asupra managementului în cadrul firmei (după K. Imai, op. cit. p. 7) Perfecţionarea managerială sau a standardelor de muncă cuprinde la rândul său două categorii de procese: Kaizen şi inovaţionale. Kaizen semnifică perfecţionarea de detaliu, ce se efectuează în firmă în mod curent şi care nu modifică starea acesteia. Inovarea, în schimb, are în vedere perfecţionările profunde din organizaţie, ce antrenează investiţii majore în tehnologii noi şi/sau echipamente. În figura nr. 11 se evidenţiază relaţiile dintre întreţinerea managerială, Kaizen şi inovarea managerială în viziunea specific niponă. Managementul superior Managementul mediu Managementul inferior Executanţii Figura nr. 11 - Raporturile dintre inovare, Kaizen şi întreţinere managerială (după M. Imai, op. cit. p. 7) Tabelul nr. 1 Implicarea eşaloanelor organizaţionale în realizarea Kaizen-ului (după M. Imai, op. cit, p. 8) Eşalon organizaţional Nr. crt.Managementul superiorManagementul mediu şi specialiştiiManagementul inferiorMuncitorii 01234 1Decide introducerea kaizenului în firmă ca o strategie globalăRepartizează şi im-plementează obiec-tivele Kaizen stabilite de managementul superior prin politici de demolare şi acţiuni manageriale intercom-partimentaleFoloseşte Kaizen-ul în exercitarea rolurilor funcţionaleSe angajează în operaţionalizarea Kaizen-ului prin sistemul sugestiilor şi activităţii în gru-puri mici 2Direcţionează şi asigură suport pentru Kaizen prin alocarea resurselorFoloseşte Kaizen-ul în realizarea proceselor funcţionale de specialitateFormulează programe de aplicare a Kaizen-ului şi îndrumă muncitorii în implementarea lorMuncesc în mod disciplinat la locu-rile lor de muncă 3Stabileşte politicile de aplicare a Kai-zen-ului şi obiectivele intercomparti-mentale de realizatStabileşte, menţine şi actualizează standardele de muncăÎmbunătăţeşte comunicaţiile cu muncitorii şi susţine un moral ridicatSe angajează într-un continuu proces de autodezvoltare, devenind mai buni “rezolvatori” de probleme 01234 4Asigură realizarea obiectivelor Kaizen prin aplicarea politicilor şi controaleAsigură conştienti-zarea salariaţilor asupra necesităţii, conţinutului şi avantajele Kaizen-ului prin cursuri de pregătire intensivăSprijină activităţile grupurilor mici (cum ar fi cercurile de calitate) şi sistemul de sugestii individualeFortifică abilităţile şi experienţa aferente fiecărui titular de post prin pregătire intercomparti-mentală 5Elaborează sisteme, proceduri şi structuri pentru operaţionalizarea Kaizen-uluiAjută salariaţii să-şi perfecţioneze abilităţile şi instru-mentele pentru a rezolva problemele care aparIntroduce disciplina în ateliere - 6--Furnizează sugestii pentru Kaizen- După recesiunea din 1991, managementul nipon, deci inclusiv Kaizen-ul, se află într-o perioadă de modificări ce afectează înseşi unele din componentele şi caracteristicile sale tradiţionale. Referindu-se la aceste aspecte, Richard Smith, într-un foarte interesant studiu recent publicat, arată că, sub presiunea recesiunii, marile firme nipone au redus numărul de salariaţi, au trecut la salarizarea predominant în funcţie de contribuţie, modifică modalitatea de evaluare şi promovare, pensionarea se efectuează la o vârstă mai mică şi se amplifică folosirea muncitorilor angajaţi temporar. Potrivit opiniei sale, rezultatele modificărilor din firmele nipone “pot crea o economie niponă chiar mai competitivă decât cea dinaintea recesiunii din 1991”. Concluzionând, Kaizenul se deosebeşte de perfecţionările manageriale utilizate în firmele din alte ţări prin: implicarea fiecărui salariat; cuprinderea tuturor activităţilor din cadrul organizaţiei; se exercită permanent; reprezintă mai mult decât o abordare managerială, este o stare de spirit, o caracteristică a culturii firmei. Din aceste diferenţe rezultă şi efectele sale impresionante în planul funcţionalităţii şi performanţelor firmelor nipone. 